Gedagtes oor verhoudings, vryheid en lewe – Dink Jeug
By dinkjeug	Jan 20, 2017 Apr 15th, 2020 No Comments
Cars – ja, die Disney fliek, met Lightning McQueen, Mater en Doc Hudson. Ten spyte daarvan dat albei my kinders dogtertjies is, speel Cars byna op "repeat" in die DVD masjien. Afgesien daarvan dat ek die storie letterlik honderde kere al gekyk het, het ek onlangs eers besef dat dit 'n storie oor vryheid is.
Aan die begin sien ons hoe McQueen se kuipe-span bedank, want McQueen is skynbaar 'n one-man-show. Hy wil nie gebind wees aan ander wat vir hom sê wanneer hy bande of brandstof nodig het nie. Verhoudings is vir hom 'n struikelblok wat hom gevange hou en keer om sy doelwit te bereik, naamlik om wenner van die Piston Cup te wees. Dit is sy droom, maar meer, hy koppel sy hele identiteit aan die gedagte dat hy 'n renmotor is, wat moet kompeteer en wen.
Op pad na die wedren, wat die finale wenner sal bepaal, beland hy deur 'n snaakse sameloop van omstandighede as "gevangene" van Radiator Springs. Hy word gevonnis tot gemeenskapsdiens om die hoofstraat te herstel. In die loop van die paar dae daar ontwikkel hy verhoudings met karre, waarmee hy nooit andersins sou nie. Hy leer dat sukses en prestasies as doelwitte leeg is.
Ek verstaan die storie van die Bybel dat Jesus nie teen prestasie is nie. Hy is nie teen die gedagte dat ons ontwikkel en uitnemend leef nie, maar Jesus is beslis eerste vir verhoudings. Ons is gemaak om God se liefde te ontvang en ander mense lief te hê. Wanneer ons uitnemendheid en sukses gekoppel word aan verhoudings, het dit 'n groei-effek op ander mense.
Wanneer ons uitnemend lief het en verhoudings bou, ontdek ons vryheid, want prestasies alleen is koue selle waarin ons opgesluit word. Saam met ander mense is daar vryheid en die lewe in oorvloed waarvan Jesus praat (Joh 10).